b'\n_START_ARTICLE_\nNeboj\xc5\xa1a Pavkovi\xc4\x87\n_START_SECTION_\n\xc5\xbdivljenjepis\n_START_PARAGRAPH_\nPavkovi\xc4\x87 je leta 1966 kon\xc4\x8dal u\xc4\x8ditelji\xc5\xa1ko \xc5\xa1olo v Aleksincu. Na visokih voja\xc5\xa1kih \xc5\xa1olah je diplomiral v Beogradu: Voja\xc5\xa1ko akademijo kopenske vojske JLA leta 1970, Poveljni\xc5\xa1ko-\xc5\xa1tabno akademijo kopenske vojske leta 1982 in poveljni\xc5\xa1ko-\xc5\xa1tabno \xc5\xa1olo operacijskih raziskav leta 1988. Bil je najbolj\xc5\xa1i v svoji generaciji s srednjo oceno 10,00._NEWLINE_Prve poveljni\xc5\xa1ke dol\xc5\xbenosti je opravljal v Pehotni \xc5\xa1oli rezervnih \xc4\x8dastnikov v Bile\xc4\x87i v Bosni in Hercegovini, kjer je bil zadol\xc5\xbeen za \xc5\xa1tudij in izbolj\xc5\xa1evanje pouka. Poveljnik pehotnega bataljona je bil v 10. pehotni brigadi v Banja luki.VP 6372. Najprej je bil v 16. proletarskem pehotnem polku na\xc4\x8delnik \xc5\xa1taba in kasneje tudi poveljnik. Od leta 1988 do 1989 je bil poveljnik 16. motorizirane brigade. Tedaj so ga premestili v Kabinet zveznega sekretarja (kasneje ministra) za narodno obrambo, kjer je bil do leta 1993 na\xc4\x8delnik oddelka, namestnik na\xc4\x8delnika in na\xc4\x8delnik Kabineta. Do leta 1994 je bil na\xc4\x8delnik Katedre operacijskih raziskav v \xc5\xa0oli narodne obrambe. Nato je v Pri\xc5\xa1tinskem korpusu opravljal pomembnej\xc5\xa1e dol\xc5\xbenosti: bil je na\xc4\x8delnik Oddelka za operacijska dela in vadbo, na\xc4\x8delnik \xc5\xa1taba in poveljnik korpusa. Poveljnik 3. armade je bil od decembra 1998 do februarja 2000._NEWLINE_Petkrat je izredno in pred\xc4\x8dasno napredoval in enota, ki ji je poveljeval, je bila petkrat progla\xc5\xa1ena za najbolj\xc5\xa1o v svojih sestavih. Ocenili so ga z najvi\xc5\xa1jimi slu\xc5\xbebenimi ocenami. Med razbijanjem separatisti\xc4\x8dnega upora na Kosovu leta 1998 je bil poveljnik Pri\xc5\xa1tinskega korpusa in poveljnik Tretje armade med agresijo Nata leta 1999._NEWLINE_V \xc4\x8din generalmajorja so ga povi\xc5\xa1ali leta 1996, v \xc4\x8din generalpodpolkovnika izredno leta 1998 in v \xc4\x8din generalpolkovnika leta 1999. Februarja 2000 so ga imenovali za ne\xc4\x8delnika General\xc5\xa1taba Vojske Jugoslavije. Na tem polo\xc5\xbeaju je ostal navkljub \xc5\xa1tevilnih zahtev po zamenjavi. Po spremembah 5. oktobra 2000 so ga po ukazu tedanjega Predsednika ZRJ Vojislava Ko\xc5\xa1tunice zamenjali 24. junija 2002. Pavkovi\xc4\x87 je odlo\xc4\x8ditev o zamenjavi najprej zavrnil in podal prito\xc5\xbebo Ustavnemu sodi\xc5\xa1\xc4\x8du ZRJ in drugim ustanovam. Kasneje je izjavil, da so ga zamenjali zaradi tega, ker je junija 2001 zavrnil ukaz Ko\xc5\xa1tunice da Vojska vdre v Urad za komunikacije Vlade Republike Srbije, od koder naj bi mu prislu\xc5\xa1kovali. Anketni odbor srbske skup\xc5\xa1\xc4\x8dine je pri\xc5\xa1el do zaklju\xc4\x8dka, da ni bilo prislu\xc5\xa1kovanja, in da so Ko\xc5\xa1tunica in njegovi svetovalci s tem ukazom prekr\xc5\xa1ili ustavo._NEWLINE_Pavkovi\xc4\x87a so sumili, da je posredno sodeloval pri poskusu atentata na Vuka Dra\xc5\xa1kovi\xc4\x87a v Budvi 15. junija 2000. Med akcijo \xc2\xbbSablja\xc2\xab spomladi 2003 se je zna\xc5\xa1el celo v priporu. Bil je zelo blizu oblastem Slobodana Milo\xc5\xa1evi\xc4\x87a, za katerega je izjavil, da je\xc2\xa0\xc2\xbbnajpametnej\xc5\xa1i, najbolj \xc4\x8dasten in najbolj\xc5\xa1i dr\xc5\xbeavnik v zgodovini Srbije\xc2\xab. Tedanjemu predsedniku je poklonil pi\xc5\xa1tolo z vgraviranim njegovim likom in tudi predlagal, da mu podelijo medaljo z 800 g zlata. Po spremembah leta 2000 je postal prijatelj osebnosti na drugi strani, kot sta Ljubi\xc5\xa1a Buha \xc4\x8cume in Dragoljub Markovi\xc4\x87. Pavkovi\xc4\x87 je bil tudi predmet sporov glede pogojev, pod katerimi je pridobil veliko nepremi\xc4\x8dnin, med njimi dve stanovanji in vilo v Beogradu v skupni velikosti 2400 m\xc2\xb2._NEWLINE_Osnoval je stranko Narodni blok in je kandidiral na volitvah za predsednika Srbije leta 2002, kjer je dobil 75.662 glasov._NEWLINE_S slikarstvom se ukvarja od leta 1961, od leta 1963 pa je za svoja slikarska dela prejel ve\xc4\x8d priznanj. Do sedaj je razstavljal na ve\xc4\x8d kot 30. razstavah, od tega na 17 samostojnih._NEWLINE_Odlikovali so ga z ve\xc4\x8d odlikovanji, med katerimi izstopajo: Red svobode, Red za hrabrost, Red zaslug za narod s srebrno zvezdo, Red narodne armade s srebrno zvezdo, Red srbskega vojaka, Red za vojne zasluge z zlatnimi me\xc4\x8di in druga._NEWLINE_25. aprila 2005 se je Pavkovi\xc4\x87 po dolgoletnem odbijanju predal haa\xc5\xa1kemu Mednarodnemu sodi\xc5\xa1\xc4\x8du za vojne zlo\xc4\x8dine na obmo\xc4\x8dju nekdanje Jugoslavije, ki ga je obto\xc5\xbeilo za kr\xc5\xa1enje vojnega prava ter vojne zlo\xc4\x8dine, ki jih je storila Vojska Jugoslavije na Kosovu leta 1999. Obto\xc5\xbeili so ga za deportacijo, prisilno preseljevanje, ubijanje in preganjanje ter za kr\xc5\xa1enje zakonov in obi\xc4\x8dajev vojskovanja (za ubijanje). 26. februarja 2009 ga je Mednarodno sodi\xc5\xa1\xc4\x8de spoznalo za krivega in ga obsodilo na 22 let zapora._NEWLINE_Poro\xc4\x8dil in lo\xc4\x8dil se je trikrat. Zadnji zakon z estradno umetnico Glorijo Markovi\xc4\x87 (rojakinjo Mirjane Markovi\xc4\x87) se je sporazumno kon\xc4\x8dal 20. junija 2003.'